Boosdoeners maak amok ná sononder | Netwerk24
Boosdoeners maak amok ná sononder
Die polisie doen 'n beroep op die publiek om asseblief nie ná sononder alleen in Saldanha rond te loop nie.
Twee mense is Sondagaand (4 Oktober) in afsonderlike voorvalle deur boosdoeners op straat beroof.
Volgens AO Yolanda Kotze, 'n woordvoerder van die Saldanha-polisie, het 'n vrou (34) om 20:40 in Sewendelaan in die middedorp gestap toe 'n man haar genader en 'n sigaretaansteker gevra het. Die man het nog voordat sy kon antwoord, sy hande in haar baadjiesakke gedruk, haar selfoon uit een van die sakke gegryp en daarmee gevlug.
Vroeër dieselfde aand omstreeks 20:00 het 'n man in Schuterstraat, White City, verby twee mans gestap wat 'n derde man beroof en aangerand het. Die rowers het die verbyganger ook getakel en hom van sy selfoon beroof.
Volgens Kotze is niemand nog vir die twee voorvalle in hegtenis geneem nie.
Hierdie twee gevalle is maar net twee uit talle waaronder Saldanha die afgelope paar maande gebuk gaan.
"Ons vra gereeld vir mense om nie alleen, in die donker of op afgeleë plekke rond te loop nie, maar steeds is daar mense wat dit waag en daarom slagoffers van 'n rooftog word. Wees paraat en versigtig wanneer jy die huis verlaat," maan Kotze.